Na temelju članka 41. točke 34. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na XX. sjednici, XX. prosinca 2024., donijela je

**PROGRAM GRADA ZAGREBA ZA RAVNOPRAVNOST LGBTIQ+ OSOBA**

**ZA RAZDOBLJE DO KRAJA 2026. GODINE**

**I. Uvod**

Na nositeljima je javnih politika, na europskoj, nacionalnoj i lokalnoj razini, da uspostave planski okvir za promicanje i osiguravanje jednakih mogućnosti i prava za sve građane, bez obzira na njihovu etničku pripadnost, spol, seksualnu orijentaciju ili druge identitetske karakteristike, a sve u cilju izgradnje pravednijeg društva.

Grad Zagreb prepoznao je važnost i potrebu donošenja programa za ravnopravnost LGBTIQ+ osoba radi poboljšanja položaja LGBTIQ+ osoba u društvu, suzbijanja diskriminacije, zaštite prava, promicanja inkluzivnog društva, senzibiliziranja javnosti i uklanjanja stigme te prevencije od nasilja.

Institucionalni pomaci za zaštitu ljudskih prava LGBTIQ+ osoba dosad su ostvareni u sklopu šire reforme zakonodavnog i institucionalnog okvira Republike Hrvatske i prilagodbe pravnoj stečevini Europske unije (acquis communautaire) tijekom procesa pridruživanja RH-a Europskoj uniji u razdoblju između 2005. i 2011. godine.

Premda Republika Hrvatska jamči i osigurava ravnopravnost, slobode i prava čovjeka, LGBTIQ+ osobe žrtve su fizičkog, verbalnog i psihičkog nasilja i uznemiravanja. Također, LGBTIQ + osobe nerijetko su i žrtve diskriminacije u javnom prostoru, u školi ili na fakultetu, na radnom mjestu ili u obitelji.

Rezultati istraživanja „Brutalna stvarnost: Istraživanje o nasilju, diskriminaciji i zločinu iz mržnje protiv LGBTIQ osoba u Republici Hrvatskoj“[[1]](#footnote-1) provedeno na LGBTIQ+ osobama, pokazalo je da je zbog seksualne orijentacije njih 60% doživjelo neki oblik psihičkog nasilja (Milković 2013:33), oko 38% ispitanika pretrpjelo je seksualno nasilje (Milković 2013:35), a 17% neki oblik fizičkog nasilja (Milković 2013:38).

Također, rezultati istraživanja pokazali su i da je zbog svog rodnog identiteta psihičko nasilje pretrpjelo više od trećine ispitanika, oko 19% osoba doživjelo je seksualno nasilje, a njih 8% neki oblik fizičkog nasilja (Milković 2013:40-41). Najčešći oblik nasilja koji trpe LGBTIQ+ osobe su psihičko nasilje, zatim seksualno nasilje, a u najmanjem je postotku prisutno fizičko nasilje. Unatoč visokom  postotku  LGBTIQ+ osoba  koje su doživjele neki oblik nasilja, svega je njih 7,7% prijavilo nasilje policiji (Milković 2013:49).

Niska stopa prijavljivanja nasilja i diskriminacije ukazuje na izričito nepovjerenje prema policiji i pravosudnom sustavu koji rezultira time da nasilje i diskriminacija prema LGBTIQ+ osobama  ostaje neprijavljena, nedokumentirana i bez adekvatne sankcije.

Problem sankcioniranja kod prijavljenih slučajeva nasilja nad  LGBTIQ+  osobama očituje se kvalifikacijom djela nasilja kao prekršaja protiv javnog reda i mira, umjesto zločina iz mržnje, kaznenog djela za koje je Kaznenim zakonom propisano strože kažnjavanje počinitelja.

Rezultati istraživanja[[2]](#footnote-2) (Baketa, Bovan i Matić Bojić 2021:16-17) provedenog na učenicima završnih razreda srednjih škola pokazali su da oko trećine ispitanika misli „da je homoseksualnost poremećaj ili bolest te da homoseksualne osobe ne bi trebale javno istupati zbog opasnosti od lošeg utjecaja na mlade.“ Nadalje, isto je istraživanje pokazalo da je skoro polovina mladih stava „da se homoseksualna orijentacija ne bi trebala javno isticati i da bi homoseksualne osobe ovaj aspekt identiteta trebale izražavati samo u privatnoj sferi“ (Baketa, Bovan i Matić Bojić 2021:17). Upravo ovakvi izraženi stavovi ukazuju na nužnost  provođenja aktivnosti edukacija i senzibilizacije građana/ki radi zaštite prava i ravnopravnosti LGBTIQ+ osoba u društvu.

Homofobija, bifobija i transfobija predstavljaju kršenja temeljnih ljudskih prava, uključujući pravo na slobodu izražavanja, pravo na privatnost i pravo na život bez diskriminacije. Svi ljudi imaju pravo na jednaku zaštitu i jednake mogućnosti, bez obzira na seksualnu orijentaciju.

Grad Zagreb u oblikovanju gradskih politika i strategija vodi se načelima ravnopravnosti i nediskriminacije te stvaranju inkluzivnog društva u svim područjima života. Grad Zagreb poboljšanje položaja LGBTIQ+ zajednice smatra jednim od prioriteta svojih javnih politika i  programa usmjerenih solidarnosti, uvažavanju i podršci različitim društvenim skupinama u cilju pune ravnopravnosti.

Od 2021. godine, gradonačelnik i zamjenici pridružuju se Povorci ponosa kao i programu koji slijedi u parku Ribnjak. Grad Zagreb 2023. i 2024. godine kao suorganizator Povorke ponosa LGBTIQ+ zajednice, osoba i duginih obitelji te obilježavanjem Međunarodnog dana borbe protiv homofobije, bifobije i transfobije, podiže javnu svijest o izazovima diskriminacije s kojima se LGBTIQ+ zajednica i danas suočava.

Zagrebačka strategija zaštite od nasilja u obitelji za razdoblje od 2023. do 2025. godine (Službeni glasnik Grada Zagreba 3/23) prepoznaje LGBTIQ+ osobe kao posebno ranjivu skupinu žrtava nasilja u obitelji. Akcijski plan za prevenciju vršnjačkog nasilja u Gradu Zagrebu od 2024. do 2026. (Službeni glasnik Grada Zagreba 17/24) svojim mjerama i aktivnostima usmjeren je izazovima vršnjačkog nasilja, u vidu njegovog suzbijanja i prevencije, a njime su obuhvaćena sva djeca i mladi.

Putem Javnih natječaja za financiranje programa i projekata udruga iz Proračuna Grada Zagreba podupiru se projektne i programske aktivnosti organizacija civilnog društva usmjerenih na zaštitu prava i podršku LGBTIQ+ osobama, dapače zaštita prava LGBTIQ+ jedno je od prioritetnih područja javnog natječaja iz područja promicanja ljudskih prava.

Od 2022., unaprjeđenjem usluga u Centru za zdravlje mladih, provode se edukacije o prevenciji, savjetovanja i testiranja na spolno prenosive bolesti: HIV, hepatitis C, sifilis, klamidiju i gonoreju te besplatni ginekološki pregledi i cijepljenje protiv HPV-a za mlade do 25 godina. Usluga besplatnih, preventivnih ginekoloških pregleda i cijepljenje protiv HPV-a provodi se i u Nastavnom zavodu za javno zdravstvo „Dr. Andrija Štampar“. Uoči Svjetskog dana borbe protiv AIDS-a, 2023. godine gradonačelnik Grada Zagreba potpisao je Parišku deklaraciju. Potpisivanjem se Grad Zagreb pridružio Inicijativi Fast-Track Cities, čiji je cilj eliminacija HIV-a, AIDS-a, virusnih hepatitisa i drugih spolno prenosivih bolesti, unapređenje testiranja i prevencija.

Na Klinici za psihijatriju Sveti Ivan u Zagrebu pokrenut je 2023. godine Projekt BOJE (Bolnica Otvorena JEdnakima). Kroz Projekt, koji provodi multidisciplinarni tim stručnjaka: psihijatara, psihologa i socijalnih pedagoga u suradnji s LGBTIQ+ organizacijama, pruža se besplatna terapijska podrška LGBTIQ+ osobama.

**Temelj izrade Prijedloga programa:**

1. važeći pravni okvir EU

Načelo jednakosti i zabrana diskriminacije na temelju spolne orijentacije sastavni je dio primarnog prava EU.

**Povelja Europske Unije o temeljnim pravima** je među prvim međunarodnim dokumentima koji izričito zabranjuje diskriminaciju na temelju seksualne orijentacije.

Sekundarno pravo EU-a sadrži dvije značajne direktive protiv diskriminacije:

* Direktiva 2000/43/EZ – provedba načela jednakog postupanja bez obzira na rasno ili etničko podrijetlo (Direktiva o rasnoj jednakosti) i
* Direktiva Vijeća 2000/78/EZ - uspostava općeg okvira za jednako postupanje pri zapošljavanju i obavljanju zanimanja.

Osim navedenog zakonodavstva EU, pri izradi dokumenta uzet će se u obzir prva strategija EU-a za LGBTIQ+ osobe koju je donijela Europska komisija. [Strategija za ravnopravnost LGBTIQ osoba 2020. – 2025.](https://eur-lex.europa.eu/legal-content/HR/TXT/?uri=CELEX:52020DC0698&qid=1606229800657) utvrđuje niz mjera koje se temelje na četiri tematska područja i koje su usmjerene na: borbu protiv diskriminacije, jamčenje sigurnosti, izgradnju uključivih društava i predvođenje poziva na ravnopravnost LGBTIQ+ osoba u svijetu.

1. važeći pravni okvir RH

**Ustav Republike Hrvatske**, (Narodne novine 56/1990, 135/1997, 113/2000, 28/2001, 76/2010 i 5/2014) kao temeljni politički i pravni akt, zabranjuje diskriminaciju (članak 14). Također, članak 35. Ustava RH svima jamči “poštovanje i pravnu zaštitu osobnog i obiteljskog života, dostojanstva, ugleda i časti”.

Diskriminacija na osnovi spolne orijentacije zabranjena je od 2003. godine, kada je donesen prvi **Zakon o ravnopravnosti spolova** (Narodne novine 116/03) i dalje u važećem Zakonu o ravnopravnosti spolova (Narodne novine 82/2008, 125/2011, 20/2012, 138/2012, 69/2017, članak 6. stavak 3.)

Osnove koje se tiču rodnog identiteta i rodnog izražavanja prvi put su prepoznate u hrvatskom zakonodavstvu kroz **Zakon o suzbijanju diskriminacije** (Narodne novine 85/08, 112/12) koji je na snazi od 1. siječnja 2009. godine.  Sukladno Zakonu o suzbijanju diskriminacije, zabranjen je svaki oblik izravne ili neizravne diskriminacije kao i samo poticanje na diskriminaciju, uznemiravanje i spolno uznemiravanje u svim područjima ljudskog života. Diskriminacijske osnove uključuju rodni identitet, rodno izražavanje i spolnu orijentaciju (članak 1. stavak 1.).

Zakon o ravnopravnosti spolova i Zakon o suzbijanju diskriminacije su organski zakoni prema kojima moraju biti usuglašeni svi drugi posebni zakoni. Organski zakon je i Zakon o životnom partnerstvu (Narodne novine  92/14, 98/19) kojim se uređuje obiteljski život istospolnih parova i njihove djece. Osim ova tri organska zakona, postoje posebni zakoni koji sadrže antidiskriminacijske odredbe koje se odnose na spolnu orijentaciju ili rodni identitet.

1. primjeri dobre prakse gradova članova mreže Rainbow Cities

Rainbow Cities je mreža gradova koja promiče socijalno uključivanje i jednakost za sve, u njoj su aktivna 52 grada iz 20 država (unutar i izvan EU). Primjeri dobre prakse dostupni na stranicama Mreže <https://www.rainbowcities.com/the-rainbow-cities/> Gradovi poput Beča, Ljubljane, Berlina i Amsterdama pokazuju da lokalna samouprava može poboljšati kvalitetu života LGBTIQ+ osoba kroz širok spektar mjera koje obuhvaćaju javne usluge, edukaciju, zdravstvo i društvene aktivnosti.

**Program Grada Zagreba za ravnopravnost LGBTIQ+ osoba za razdoblje do kraja 2026. godine**

Izrada i provedba programa Grada Zagreba  za ravnopravnost LGBTIQ+ osoba za razdoblje do kraja 2026. godine važne su radi promicanja otvorenosti grada Zagreba kao grada koji cijeni različitost što je potvrdila i dodijeljena nagrada Europske prijestolnice inkluzije i raznolikosti za 2024. godinu, u kategoriji gradova većih od 50.000 stanovnika.

Gradonačelnik je osnovao i imenovao Povjerenstvo za izradu i praćenje provedbe Programa Grada Zagreba za ravnopravnost LGBTIQ+ osoba za razdoblje do kraja 2026.godine. Povjerenstvo čini devet članova/ica i to četiri članice iz redova gradskih upravnih tijela, jedan član zastupnik u Gradskoj skupštini Grada Zagreba i četiri člana/ice odabrani putem javnog poziva za iskaz interesa za sudjelovanje u radu Povjerenstva iz redova organizacija civilnog društva.

Cilj Programa je promicanje Grada Zagreba kao inkluzivnog grada, senzibiliziranje građana za izazove s kojima se LGBTIQ+ osobe susreću u svakodnevnom životu, podizanje svijesti o nužnosti sprečavanja stigmatizacije LGBTIQ+ osoba, prevencija nasilja, kao i poticanje poštivanja i uvažavanja različitosti.

Radi prikupljanja podataka i izvještavanja o provedbi mjera, Povjerenstvo će izraditi prijedlog obrasca za mjere u kojima su pokazatelji provedbe vezani uz broj osoba iskazan po spolu ili rodnom identitetu. Obrazac će se dostaviti nositeljima i sunositeljima navedenih mjera uz uputu za korištenje.

U programu zastupljena su sljedeća područja: informiranje i ostvarivanje prava; socijalna zaštita; zdravstvena zaštita; obrazovanje, sport i mladi; sigurnost LGBTIQ+ osoba, suzbijanje diskriminacije, govora mržnje i zločina iz mržnje; inkluzivna kultura; jačanje inkluzivnih kapaciteta te međugradska i međunarodna suradnja.

**II. Tematska područja i ciljevi Programa**

Specifični ciljevi Programa Grada Zagreba za ravnopravnost LGBTIQ+ osoba za razdoblje do kraja 2026. godine razrađeni su kroz 8 tematskih područja:

1. **INFORMIRANJE I OSTVARIVANJE PRAVA**

**CILJ 1.1.** Informirati LGBTIQ+ osobe o pravima i dostupnim uslugama u Gradu Zagrebu

1. **SOCIJALNA ZAŠTITA**

**Cilj 2.1.** Osigurati potrebne mjere socijalne zaštite za LGBTIQ+ osobe

1. **ZDRAVSTVENA ZAŠTITA**

**Cilj 3.1.** Omogućiti pristup kvalitetnoj zdravstvenoj skrbi za LGBTIQ+ osobe

**Cilj 3.2.** Štititi i promicati tjelesno i mentalno zdravlje LGBTIQ+ osoba

1. **OBRAZOVANJE, SPORT I MLADI**

**Cilj 4.1.** Omogućiti siguran pristup obrazovanju i stvaranje inkluzivnog okruženja u školama

**Cilj 4.2.** Poticati inkluzivno okruženje, ravnopravnost i jednake mogućnosti u sportu

1. **SIGURNOST LGBTIQ+ OSOBA, SUZBIJANJE DISKRIMINACIJE, GOVORA MRŽNJE I ZLOČINA IZ MRŽNJE**

**Cilj 5.1.** Doprinijeti većoj sigurnost LGBTQ+ osoba u javnom prostoru

**Cilj 5.2.** Zaštita i osnaživanje LGBTIQ+ osoba u suzbijanju diskirminacije, govora mržnje i zločina iz mržnje

**Cilj 5.3.** Senzibiliziranje javnosti o ravnopravnosti LGBTIQ+ osoba u cilju suzbijanja diskriminacije, govora mržnje i zločina iz mržnje

**Cilj 5.4.** Poboljšati pravnu sigurnost  LGBTIQ+ osoba

1. **INKLUZIVNA KULTURA**

**Cilj 6.1.** Poticati izgradnju inkluzivnog okruženja kroz kulturu i umjetnost

1. **JAČANJE INKLUZIVNIH KAPACITETA**

**Cilj 7.1.** Jačati suradnju s organizacijama civilnog društva u području ravnopravnosti LGBTIQ+ osoba

**Cilj 7.2.** Osnažiti kapacitete gradske uprave u području ravnopravnosti LGBTIQ+ osoba

1. **MEĐUGRADSKA I MEĐUNARODNA SURADNJA**

**Cilj 8.1.** Razmijeniti znanja i primjere dobre prakse u području ravnopravnosti LGBTIQ+ osoba

1. **INFORMIRANJE I OSTVARIVANJE PRAVA**

**CILJ 1.1.** Informirati LGBTIQ+ osobe o pravima i dostupnim uslugama u gradu Zagrebu

| MJERA 1.1.1. | Otvaranje zasebne kategorije na mrežnim stranicama Grada Zagreba s informacijama od važnosti za LGBTIQ+ osobe |
| --- | --- |
| Aktivnosti: | Prikupljanje, objava i ažuriranje podataka od važnosti za LGBTIQ+ osobe na mrežnim stranicama Grada Zagreba |
| Nositelj: | Gradski ured za kulturu i civilno društvo |
| Sunositelj: | Gradski ured za socijalnu zaštitu, zdravstvo, branitelje i osobe s invaliditetom, Ured gradonačelnika, Služba za informacijski sustav i tehničke poslove te organizacije civilnog društva |
| Pokazatelji provedbe: | Izrađena i redovito ažurirana zasebna kategorija na mrežnim stranicama Grada Zagreba; broj potkategorija i područja informiranja |
| Rok: | 2025. |
| Sredstva: | Proračun Grada Zagreba, razdjel nositelja mjere |

| MJERA 1.1.2. | Omogućavanje dobivanja oznaka inkluzivnog prostora i događanja namijenjenih LGBTIQ+ osobama u Zagrebu |
| --- | --- |
| Aktivnosti: | Razmatranje modela za određivanje kriterija za dodjeljivanje oznake inkluzivnih prostora za LGBTIQ+ osobe te načina prijavljivanja prostora za dobivanje etikete |
| Nositelj: | Gradski ured za kulturu i civilno društvo |
| Pokazatelji provedbe: | Održani sastanci aktera razmatranja modela; dostavljeni prijedlozi kriterija za dobivanje oznake uključivih prostora za LGBTIQ+ osobe, određen način prijave za dobivanje oznake i informiranja javnosti o mogućnostima prijavljivanja |
| Rok: | 2025. |
| Sredstva: | Proračun Grada Zagreba, razdjel nositelja mjere |

1. **SOCIJALNA ZAŠTITA**

**Cilj 2.1.** Osigurati potrebne mjere socijalne zaštite za LGBTIQ+ osobe

| MJERA 2.1.1 | Unapređenje sustava zaštite prava i položaja LGBTIQ+ osoba žrtava rodno uvjetovanog nasilja/nasilja u obitelji |
| --- | --- |
| Aktivnosti: | Osiguravanje skloništa za LGBTIQ+ osobe žrtve rodno uvjetovanog nasilja/nasilja u obitelji |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom |
| Sunositelj: | Dom za djecu i odrasle - žrtve obiteljskog nasilja „Duga – Zagreb“ |
| Pokazatelji provedbe: | Osigurano sklonište za LGBTIQ+ osobe; broj osoba koje su zatražile boravak u skloništu iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 2.1.2. | Sprečavanje beskućništva kod mladih LGBTQIA+ osoba uzrokovanog homofobijom, bifobijom i transfobijom u obitelji |
| --- | --- |
| Aktivnosti: | Dodjela financijskih potpora za trogodišnje programe pružanja socijalne usluge privremenog smještaja beskućnika/ca |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom |
| Sunositelj: | Organizacije civilnog društva |
| Pokazatelji provedbe: | Raspisan Javni natječaj za financiranje trogodišnjih programa udruga iz područja pružanja socijalnih usluga usmjerenih beskućnicima i potpore radu skloništa i savjetovališta za žrtve nasilja u obitelj gdje su LGBTIQ+ osobe navedene kao kategorija u riziku od siromaštva; broj dodijeljenih potpora za pružanje usluga beskućnicima |
| Rok: | 2025 |
| Sredstva: | Proračun Grada Zagreba, razdjel nositelja mjere  EU sredstva |

**3. ZDRAVSTVENA ZAŠTITA**

**Cilj 3.1.** Omogućiti pristup kvalitetnoj zdravstvenoj skrbi za LGBTIQ+ osobe

| MJERA 3.1.1. | Osiguravanje dobivanja kvalitetne zdravstvene skrbi za LGBTIQ+ osobe |
| --- | --- |
| Aktivnost 3.1.1.1.: | Slanje uputa zdravstvenim ustanovama kojima je osnivač Grad Zagreb za osiguravanje kvalitetne zdravstvene skrbi bez diskriminacije na temelju seksualne orijentacije ili rodnog identiteta |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom |
| Sunositelj: | Zdravstvene ustanove kojima je osnivač Grad Zagreb |
| Pokazatelji provedbe: | Broj i popis ustanova kojima su poslane upute |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |
| Aktivnost  3.1.1.2.: | Dodjela plakata, letaka i brošura zdravstvenim ustanovama kojima je osnivač Grad Zagreb o specifičnim zdravstvenim potrebama LGBTQIA+ osoba te njihovo postavljanje na vidljivo mjesto u zdravstvenim ustanovama |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom |
| Sunositelj: | Zdravstvene ustanove kojima je osnivač Grad Zagreb, organizacije civilnog društva |
| Pokazatelji provedbe: | Broj zdravstvenih ustanova kojima su dodijeljeni plakati, leci i brošure; broj zdravstvenih ustanova koje su postavile plakate na vidljivo mjesto na ulazu u zdravstvenu ustanovu |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

| MJERA 3.1.2. | Osiguravanje dostupnosti terapijske podrške LGBTIQ+ osobama koje se nose s manjinskim stresom |
| --- | --- |
| Aktivnosti: | Organizirati kontinuiranu terapijsku podršku za LGBTIQ+ osobe |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom, zdravstvene ustanove kojima je osnivač Grad Zagreb, a koje se bave područjem mentalnog zdravlja |
| Sunositelj: | Organizacije civilnog društva |
| Pokazatelji provedbe: | Osigurana kontinuirana i besplatna terapijska podrška; broj osoba koje su zatražile terapijsku podršku iskazan po spolu ili rodnom identitetu; broj osoba koje polaze terapijsku podršku iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 3.1.3. | Unapređenje zdravstvene usluge liječenja spolno prenosivih bolesti |
| --- | --- |
| Aktivnosti: | Organizirati edukacije o prevenciji spolno prenosivih bolesti, omogućiti besplatna testiranja te dostupnost i pristupačnost terapija i lijekova |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom, Nastavni zavod za javno zdravstvo „Dr. Andrija Štampar“, Centar za zdravlje mladih |
| Sunositelj: | Organizacije civilnog društva |
| Pokazatelji provedbe: | Broj organiziranih edukacija o prevenciji; broj osoba koje su polazile edukacije iskazan po spolu ili rodnom identitetu; broj osoba koje su se besplatno testirale iskazan po spolu ili rodnom identitetu ; broj osoba koje su tražile i koje su dobile dostupnu terapijsku podršku iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

**Cilj 3.2.** Štititi i promicati tjelesno i mentalno zdravlje LGBTIQ+ osobe

| MJERA 3.2.1. | Održavanje događanja radi promicanja tjelesnog i mentalnog zdravlja LGBTIQ+ osoba radi očuvanja mentalnog zdravlja |
| --- | --- |
| Aktivnosti: | Organiziranje simpozija, edukacija i okruglih stolova na temu promicanja tjelesnog i mentalnog zdravlja LGBTQIA+ osoba. Dodjela potpora organizacijama civilnog društva radi organiziranja sličnih aktivnosti. |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom, zdravstvene ustanove kojima je osnivač Grad Zagreb, a koje se bave područjem mentalnog zdravlja |
| Sunositelj: | Organizacije civilnog društva, Gradski ured za kulturu i civilno društvo, Klinika za psihijatriju Sveti Ivan i druge zdravstvene ustanove kojima je osnivač Grad Zagreba |
| Pokazatelji provedbe: | Organizirana i održana javna događanja; broj sudionika javnih događanja iskazan po spolu ili rodnom identitetu; broj dodijeljenih potpora za organizaciju javnih događanja. |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

1. **OBRAZOVANJE, SPORT I MLADI**

**Cilj 4.1.** Omogućiti siguran pristup obrazovanju i stvaranje inkluzivog okruženja u školama

| MJERA 4.1.1. | Održavanje izvannastavne aktivnosti građanskog odgoja i obrazovanja, kao i fakultativnog predmeta Škola i zajednica koji obuhvaćaju teme od važnosti za LGBTIQ+ zajednicu |
| --- | --- |
| Aktivnosti: | Educirati učenike/ce o ljudskim pravima i slobodama kao temelju za ostvarivanje pravednih i brižnih zajednica, potaknuti razumijevanje i osjetljivost za prava drugih, suosjećanje, priznavanje i poštovanje različitih identiteta u cilju prevencije diskriminacije i nasilja |
| Nositelj: | Gradski ured za obrazovanje, sport i mlade |
| Sunositelj: | Odgojno - obrazovne ustanove |
| Pokazatelji provedbe: | Održana izvannastavna aktivnost građanskog odgoja i obrazovanja i fakultativnog predmeta Škola i zajednica; broj obuhvaćenih škola i razrednih odjeljenja; broj obuhvaćenih učenika iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 4.1.2. | Osigurati podršku učenicima zagrebačkih škola radi sprječavanja otuđenja i očuvanja mentalnog zdravlja |
| --- | --- |
| Aktivnosti: | Dodjela potpora organizacijama civilnog društva radi pružanja pomoći LGBTIQ+ učenicima u izazovnim situacijama; održavanje radionica za nastavnike, profesore i stručno osoblje |
| Nositelj: | Gradski ured za kulturu i civilno društvo |
| Sunositelj: | Gradski ured za obrazovanje, sport i mlade, organizacije civilnog društva i odgojno-obrazovne ustanove |
| Pokazatelji provedbe: | Broj dodijeljenih potpora; broj održanih radionica; broj obuhvaćenih škola; broj obuhvaćenih nastavnika, profesora i stručnog osoblja iskazan po spolu ili rodnom identitetu |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere  EU sredstva |

**Cilj 4.2.** Poticati inkluzivno okruženje, ravnopravnost i jednake mogućnosti u sportu

| MJERA 4.2.1. | Osiguravanje inkluzivnosti u sportskim savezima i klubovima radi prevencije diskriminacije u sportu |
| --- | --- |
| Aktivnosti: | Slanje preporuka sportskim savezima i klubovima radi poticanja inkluzivnosti i prevencije diskriminacije u sportu |
| Nositelj: | Gradski ured za kulturu i civilno društvo, Gradski ured za obrazovanje, sport i mlade |
| Pokazatelji provedbe: | Izrađene preporuke; broj poslanih preporuka; broj ustanova, saveza i klubova kojima su poslane preporuke |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

| MJERA 4.2.2. | Osnaživanje mladih LGBTIQ+ osoba za sudjelovanje u sportu |
| --- | --- |
| Aktivnost  4.2.2.1. | Dodjela potpora organizacijama civilnog društva za organiziranje radionica za mlade radi promicanje pozitivnih priča i uloga modela iz LGBTQ+ zajednice u sportu u cilju poticanja samopouzdanja i osjećaja pripadnosti |
| Nositelj: | Gradski ured za obrazovanje, sport i mlade, Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Broj dodijeljenih potpora; broj provedenih radionica; broj osoba koje su sudjelovale u radionicama iskazan po spolu ili rodnom identitetu |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |
| Aktivnost  4.2.2.2. | Dodjela financijskih sredstava organizacijama civilnog društva, sportskim savezima i klubovima koje djeluju na području Grada Zagreba u svrhu provođenja uključivanja LGBTIQ+ osoba u sport |
| Nositelj: | Gradski ured za obrazovanje, sport i mlade |
| Sunositelj: | Gradski ured za kulturu i civilno društvo |
| Pokazatelji provedbe: | Broj prijavljenih organizacija civilnog društva, sportskih saveza i klubova kojima su dodijeljena sredstva za provođenje uključivih sportskih aktivnosti; broj osoba koje su sudjelovale u uključivim sportskim  aktivnostima iskazan po spolu ili rodnom identitetu |
| Rok: | 2026. |
| Sredstva: | Proračun Grada Zagreba, razdjel nositelja mjere |

1. **SIGURNOST LGBTIQ+ OSOBA, SUZBIJANJE DISKRIMINACIJE, GOVORA MRŽNJE I ZLOČINA IZ MRŽNJE**

**Cilj 5.1.** Poboljšati sigurnost LGBTQ+ osoba u javnom prostoru

| MJERA 5.1.1. | Uvođenje potrebnih komunalnih aktivnosti radi sigurnosti LGBTIQ+ osoba u javnom prostoru |
| --- | --- |
| Aktivnost  5.1.1.1.: | Izvid potreba i zaprimanje prijedloga za uvođenje novih i poboljšanje starih komunalnih aktivnosti radi sigurnosti LGBTIQ+ osoba u javnom prostoru |
| Nositelj: | Gradski ured za mjesnu samoupravu, promet, civilnu zaštitu i sigurnost |
| Sunositelj: | Organizacije civilnog društva |
| Pokazatelji provedbe: | Obavljen izvid postojećih komunalnih aktivnosti; broj zaprimljenih prijedloga za uvođenje novih i poboljšanje starih komunalnih aktivnosti |
| Rok: | 2025. |
| Sredstva: | Proračun Grada Zagreba, razdjel nositelja mjere |
| Aktivnost  5.1.1.2.: | Zaprimanje prijedloga za uvođenje ili poboljšanja javne rasvjete na površinama javne namjene radi smanjenja osjećaja nesigurnosti i rizika od napada |
| Nositelj: | Gradski ured za obnovu, izgradnju, prostorno uređenje, graditeljstvo i komunalne poslove |
| Pokazatelji provedbe: | Realiziran broj opravdanih inicijativa |
| Rok: | 2026. |
| Sredstva: | Proračun Grada Zagreba, razdjel nositelja mjere |

**Cilj 5.2.** Zaštita i osnaživanje LGBTIQ+ osoba u suzbijanju diskirminacije, govora mržnje i zločina iz mržnje

| MJERA 5.2.1. | Suradnja Grada Zagreba i Policijske uprave zagrebačke vezano uz diskriminaciju i nasilje prema LGBTIQ+ osobama |
| --- | --- |
| Aktivnosti: | Prikupljanje podataka od Policijske uprave zagrebačke radi praćenja prijava za diskriminaciju i zločine iz mržnje, radi poboljšanja usluga u cilju osiguravanja što veće sigurnosti |
| Nositelj: | Gradski ured za kulturu i civilno društvo |
| Sunositelj: | Policijska uprava zagrebačka |
| Pokazatelji provedbe: | Prikupljeni podaci Policijske uprave zagrebačke; razmatranje i iznalaženje novih rješenja za poboljšanje sigurnosti. |
| Rok: | Kontinuirano |
| Sredstva: | Proračun Grada Zagreba, razdjel nositelja mjere EU sredstva |

| MJERA 5.2.2. | Obuka stručnjaka/stručnjakinja u radu s LGBTIQ+ osobama žrtvama rodno uvjetovanog nasilja |
| --- | --- |
| Aktivnosti: | Dodjela potpora organizacijama civilnog društva radi održavanja radionica za stručnjake/stručnjakinje iz područja zdravstva, socijalne zaštite i obrazovanja koji su u kontaktu s žrtvama rodno uvjetovanog nasilja. |
| Nositelj: | Gradski ured za socijalnu zaštitu, zdravstvo, branitelje i osobe s invaliditetom |
| Sunositelj: | Organizacije civilnog društva, Gradski ured za obrazovanje, sport i mlade |
| Pokazatelji provedbe: | Broj dodijeljenih potpora; broj održanih radionica; broj osoba koje su sudjelovale na radionicama iskazan po spolu ili rodnom identitetu |
| Rok: | 2026. |
| Sredstva: | Proračun Grada Zagreba, razdjel nositelja mjere  EU sredstva |

**Cilj 5.3.** Senzibiliziranje javnosti o ravnopravnosti LGBTIQ+ osoba u cilju suzbijanja diskriminacije, govora mržnje i zločina iz mržnje

| MJERA 5.3.1. | Poticanje LGBTIQ+ osoba i ostalih sugrađanki i sugrađana za prijavljivanje diskriminacije, govora mržnje i zločine iz mržnje temeljenih na seksualnoj orijentaciji i/ili rodnom identitetu |
| --- | --- |
| Aktivnosti: | Dodjela potpora organizacijama civilnog društva radi provođenja medijske kampanje u suradnji s Gradom Zagrebom, usmjerene prema široj javnosti sa svrhom poticanja prijave diskriminacije, govora mržnje i zločine iz mržnje temeljenih na seksualnoj orijentaciji ili rodnom identitetu |
| Nositelj: | Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Broj dodijeljenih potpora; provedena medijska kampanja u javnom prostoru, javnom prijevozu, medijskom prostoru i društvenim mrežama koja uključuje informacije o važnosti prijave diskriminacije i nasilja temeljenih na seksualnoj orijentaciji i/ili  rodnom identitetu. |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere  EU sredstva |

| MJERA 5.3.2. | Održavanje javnih događanja s ciljem senzibiliziranja javnosti o položaju LGBTIQ+ osoba u društvu |
| --- | --- |
| Aktivnosti: | Dodjela potpora organizacijama civilnog društva radi organiziranja manifestacija, okruglih stolova, tribina, konferencija i drugih javnih događanja radi senzibilizacije javnosti o položaju LGBTIQ+ osoba |
| Nositelj: | Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Broj dodijeljenih potpora; broj održanih javnih događanja; broj osoba koje su sudjelovale u javnim događanjima iskazan po spolu ili rodnom identitetu |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere  EU sredstva |

| MJERA 5.3.3. | Osiguravanje podrške Grada Zagreba kod održavanja Povorke ponosa |
| --- | --- |
| Aktivnosti: | Osiguravanje sredstava za sufinanciranje troškova održavanja Povorke ponosa |
| Nositelj: | Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Donošenje zaključka o suorganizaciji Povorke ponosa između Grada Zagreba i organizacija civilnog društva; iznos osiguranih sredstava; najava Povorke ponosa i događanja uoči Mjeseca ponosa na mrežnim stranicama Grada Zagreba; održana Povorka ponosa u suorganizaciji Grada Zagreba i organizacija, broj sudionika Povorke ponosa |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

| MJERA 5.3.4. | Obilježavanje i osnaživanje položaja LGBTIQ+ zajednice kroz promicanje vidljivosti identiteta u danima od važnosti za LGBTIQ+ osobe |
| --- | --- |
| Aktivnosti: | Izrada zastava LGBTIQ+ zajednice i njihovo postavljanje na jarbole Grada Zagreba te drugih zainteresiranih ustanova u lipnju - Mjesecu ponosa |
| Nositelj: | Gradski ured za kulturu i civilno društvo |
| Sunositelj: | Gradsko stambeno komunalno gospodarstvo |
| Pokazatelji provedbe: | Broj izrađenih zastava odgovarajućih dimenzija; broj postavljanih  zastava i njihove lokacije |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

**Cilj 5.4.** Poboljšati pravnu sigurnost  LGBTIQ+ osoba

| MJERA 5.4.1. | Pružanje besplatne pravne pomoći za LGBTIQ+ osobe vezane uz diskriminaciju, govor mržnje i zločin iz mržnje u obliku pravnih savjeta i općih pravnih informacija uz pretpostavke za ostvarivanje primarne pravne pomoći |
| --- | --- |
| Aktivnosti: | Osiguravanje sredstava za rad Pravne klinike Pravnog fakulteta Sveučilišta u Zagrebu te drugih pružatelja usluga davanja besplatne pravne pomoći LGBTIQ+ osobama na temelju socioekonomskog statusa |
| Nositelj: | Gradski ured za kulturu i civilno društvo |
| Sunositelj: | Gradski ured za opću upravu i imovinsko-pravne poslove, Pravna klinika Pravnog fakulteta Sveučilišta u Zagrebu, organizacije civilnog društva |
| Pokazatelji provedbe: | Dodijeljena sredstva za rad Pravnoj klinici Pravnog fakulteta Sveučilišta u Zagrebu; broj organizacija i institucija koje pružaju besplatnu pravnu pomoć LGBTIQ+ osobama; broj zaprimljenih molbi za pravne informacije ili savjete; broj danih pravnih informacija i savjeta. |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

1. **INKLUZIVNA KULTURA**

**Cilj 6.1.** Poticati izgradnju inkluzivnog okruženja kroz kulturu i umjetnost

| MJERA 6.1.1. | Kontinuirano praćenje uključenosti programa koji se bave temama relevantnim za LGBTIQ+ osobe u ustanovama u kulturi grada Zagreba te njihovim prostorima |
| --- | --- |
| Aktivnosti: | Vođenje evidencije i praćenje provedbe LGBTIQ+ programa, projekata i suradnje s organizacijama civilnog društva u ustanovama u kulturi Grada Zagreba. |
| Nositelj: | Gradski ured za kulturu i civilno društvo |
| Sunositelj: | Kulturne ustanove kojima je osnivač Grad Zagreb |
| Pokazatelji provedbe: | Izrađena evidencija o provedbi LGBTIQ+ programa, projekata i suradnje s organizacijama civilnog društva u ustanovama u kulturi Grada Zagreba |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 6.1.2. | Iznalaženje modela uspostave LGBTIQ+ kulturnog i društvenog centra |
| --- | --- |
| Aktivnosti: | Organizacija sastanaka sa strateškim partnerima, organiziranje javnih rasprava i  online ankete |
| Nositelj: | Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Broj organiziranih sastanaka i rasprava; organizirana online anketa; broj prikupljenih povratnih informacije od sudionika/ca rasprave, obrada rezultata ankete; analiziranje prikupljenih informacija s ciljem razmatranja uspostave LGBTIQ+ kulturnog i društvenog centra u Zagrebu |
| Rok: | 2025. |
| Sredstva: | Proračun Grada Zagreba, razdjel nositelja mjere |

1. **JAČANJE INKLUZIVNIH KAPACITETA**

**Cilj 7.1.** Jačati suradnju s organizacijama civilnog društva u području ravnopravnosti LGBTIQ+ osoba

| MJERA  7.1.1. | Dodjela financijskih potpora za financiranje projekata LGBTIQ+ organizacija |
| --- | --- |
| Aktivnosti: | Osiguravanje financijskih sredstava za financiranje projekata LGBTIQ+ organizacija putem gradskih javnih natječaja za financiranje organizacija civilnog društva |
| Nositelj: | Gradski ured za kulturu i civilno društvo, Gradski ured za socijalnu zaštitu, zdravstvo, branitelje i osobe s invaliditetom, Gradski ured za obrazovanje, sport i mlade |
| Sunositelj: | Organizacije civilnog društva |
| Pokazatelji provedbe: | Broj financiranih projekata iz područja ravnopravnost LGBTIQ+ osoba; broj područja iz kojih su financirani projekti; broj korisnika projekata iskazan po spolu ili rodnom identitetu |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

| MJERA 7.1.2. | Dodjela gradskih prostora na korištenje LGBTIQ+ organizacijama |
| --- | --- |
| Aktivnosti: | Omogućavanje davanja gradskih prostora na korištenje LGBTIQ+ organizacijama putem raspisanog javnog natječaja za davanje u zakup gradskih prostora organizacijama civilnog društva, u skladu s mogućnostima Grada i raspoloživim gradskim prostorima |
| Nositelj: | Gradski ured za upravljanje imovinom i stanovanje |
| Pokazatelji provedbe: | Broj prijava LGBTIQ+ organizacija na natječaj za dodjelu prostora na korištenje; broj gradskih prostora danih na korištenje LGBTIQ+ organizacijama. |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

**Cilj 7.2.** Osnažiti potencijal Grada Zagreba u području ravnopravnosti LGBTIQ+ osoba

| MJERA 7.2.1. | Osiguravanje kontakt točke za područje ravnopravnost spolova i ravnopravnost LGBTIQ+ osobe u Gradskoj upravi Grada Zagreba |
| --- | --- |
| Aktivnosti: | Određivanje osoba iz nadležnih gradskih ureda kao kontakt točaka za područje ravnopravnost spolova i ravnopravnost LGBTIQ+ osoba  kojima korisnici/korisnice mogu poslati upite iz njihove nadležnosti vezano uz diskriminaciju ili uznemiravanje na osnovi seksualne orijentacije i/ili rodnog identiteta |
| Nositelj: | Gradski ured za kulturu i civilno društvo |
| Sunositelj: | Gradski ured za socijalnu zaštitu, zdravstvo, branitelje i osobe s invaliditetom, Gradski ured za obrazovanje, sport i mlade |
| Pokazatelji provedbe: | Broj određenih konktakt točaka; broj poslanih upita; broj riješenih upita; broj osoba koji se obratio kontakt točkama iskazan po spolu ili rodnom identitetu; broj prijava diskriminacije ili uznemiravanja; broj osoba koje su prijavile diskriminaciju ili uznemiravanje iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 7.2.2. | Podizanje svijesti i edukacija službenika/službenica Gradske uprave Grada Zagreba te zaposlenika/zaposlenica ustanova i trgovačkih društava kojima je osnivač Grad Zagreb o temama koje se tiču LGBTIQ+ osoba |
| --- | --- |
| Aktivnosti: | Dodjela potpora organizacijama civilnog društva radi organiziranja radionica za zaposlenike/zaposlenice Gradske uprave Grada Zagreba**,** ustanova i trgovačkih društava kojima je osnivač Grad Zagreb u sustavu socijalne i zdravstvene zaštite, obrazovanja i kulture u svrhu boljeg razumijevanja potreba i poboljšanja usluga i programa namijenjenih LGBTIQ+ osobama |
| Nositelj: | Gradski ured za kulturu i civilno društvo |
| Sunositelj: | Organizacije civilnog društva |
| Pokazatelji provedbe: | Broj dodijeljenih potpora; broj organiziranih i broj održanih edukacija i radionica za službenike/službenice Gradske uprave i zaposlenike/zaposlenice ustanova i trgovačkih društava kojima je osnivač Grad Zagreb; broj polaznika/polaznica edukacija i radionica iskazan po spolu ili rodnom identitetu |
| Rok: | Kontinuirano |
| Sredstva: | Proračun Grada Zagreba, razdjel nositelja mjere |

| MJERA 7.2.3. | Promocija i vidljivost Programa Grada Zagreba za ravnopravnost LGBTIQ+ osoba za razdoblje do kraja 2026. godine |
| --- | --- |
| Aktivnosti: | Objava Programa Grada Zagreba za ravnopravnost LGBTIQ+ osoba za razdoblje do kraja 2026. godine na mrežnim stranicama Grada Zagreba na hrvatskom i engleskom jeziku; osmišljavanje vizualnog identiteta, izrada i tiskanje Programa na hrvatskom i engleskom jeziku |
| Nositelj: | Gradski ured za kulturu i civilno društvo |
| Pokazatelji provedbe: | Objavljen Program na mrežnim stranicama Grada Zagreba na hrvatskom i engleskom jeziku; izrađen i distribuiran Program na hrvatskom i engleskom jeziku |
| Rok: | 2025. |
| Sredstva: | Proračun Grada Zagreba, razdjel nositelja mjere |

| MJERA 7.2.4. | Praćenje i izvještavanje o provedbi Programa Grada Zagreba za ravnopravnost LGBTIQ+ osoba za razdoblje do kraja 2026. godine |
| --- | --- |
| Aktivnosti: | Prikupljanje podataka, izrada izvješća, podnošenje izvješća te objava izvješća o provedbi Programa na mrežnim stranicama Grada Zagreba |
| Nositelj: | Gradski ured za kulturu i civilno društvo |
| Sunositelj: | Gradski ured za socijalnu zaštitu, zdravstvo, branitelje i osobe s invaliditetom, Gradski ured za obrazovanje, sport i mlade, Gradski ured za opću upravu i imovinsko-pravne poslove, Gradski ured za obnovu, izgradnju, prostorno uređenje, graditeljstvo i komunalne poslove, Gradski ured za mjesnu samoupravu, promet, civilnu zaštitu i sigurnost, Gradski ured za upravljanje imovinom i stanovanje, organizacije civilnog društva |
| Pokazatelji provedbe: | Prikupljeni podaci i izrađeno izvješće o provedbi Programa; podneseno izvješće Gradskoj skupštini Grada Zagreba; objavljeno izvješće na mrežnim stranicama Grada Zagreba |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

1. **MEĐUGRADSKA I MEĐUNARODNA SURADNJA**

**Cilj 8.1.** Razmijeniti znanja i primjere dobre prakse u području ravnopravnosti LGBTIQ+ osoba

| MJERA 8.1.1. | Jačanje suradnje s drugim jedinicama lokalne i regionalne samouprave te s međunarodnim organizacijama, inicijativama i mrežama u području ravnopravnosti LGBTIQ+ osoba |
| --- | --- |
| Aktivnosti: | Uključivanje u inicijative i mreže; provedba zajedničkih projekata s gradovima/općinama; razmjena iskustava i dobrih praksi s drugim jedinicama lokalne samouprave u RH te s europskim gradovima; uključivanje u rad međunarodnih organizacija u čijem je djelokrugu ravnopravnost LGBTIQ+ osoba |
| Nositelj: | Gradski ured za kulturu i civilno društvo |
| Sunositelj: | Gradski ured za socijalnu zaštitu, zdravstvo, branitelje i  osobe s invaliditetom, Gradski ured za obrazovanje, sport i mlade |
| Pokazatelji provedbe: | Broj članstava u inicijativama i mrežama; broj uspostavljenih suradnji s  gradovima/općinama; broj suradnji i sudjelovanja u radu inicijativa i mreža; broj realiziranih međunarodnih projekata iz područja ravnopravnosti LGBTIQ+ osoba; broj projekata u provedbi; broj sudjelovanja na sastancima nacionalnih i međunarodnih organizacija |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

| MJERA 8.1.2. | Provedba projekata vezanih uz ravnopravnost LGBTIQ+ osoba i pristupanje međunarodnim dokumentima i poveljama vezanim uz ravnopravnost LGBTIQ+ osoba |
| --- | --- |
| Aktivnosti: | Prijavljivanje i provedba projekata vezanih uz ravnopravnost LGBTIQ+ osoba te potpisivanje međunarodnih dokumenata i povelja vezanih uz ravnopravnost LGBTIQ+ osoba |
| Nositelj: | Gradski ured za kulturu i civilno društvo |
| Pokazatelji provedbe: | Broj prijavljenih projekata; broj projekata u provedbi; broj provedenih projekata; broj potpisanih međunarodnih dokumenata i/ili povelja |
| Rok: | 2025. i 2026. |
| Sredstva: | Proračun Grada Zagreba, razdjel nositelja mjere |

**III. Završne odrednice**

Provedbu Programa Grada Zagreba za ravnopravnost LGBTIQ+ osoba za razdoblje do kraja 2026. godine pratit će Povjerenstvo za izradu i praćenje Programa Grada Zagreba za ravnopravnost LGBTIQ+ osoba za razdoblje do kraja 2026. godine.

Gradska upravna tijela koja su nositelji ili sunositelji mjera u Programu planirat će sredstva za njihovu provedbu.

Gradski ured za kulturu i civilno društvo će gradonačelniku Grada Zagreba do 15. lipnja dostaviti objedinjeno izvješće o provedbi mjera i aktivnosti iz Programa za prethodnu godinu, a on će o tome izvijestiti Gradsku skupštinu Grada Zagreba.

Ovaj će Program biti objavljen u Službenom glasniku Grada Zagreba i na mrežnim stranicama Grada Zagreba.

KLASA: 024-01/23-03/216

URBROJ: 251-16-04-23-5

Zagreb, XX. prosinca 2024.

Predsjednik

Gradske skupštine

**Joško Klisović, v. r.**

1. Milković, Marina. 2013. Brutalna stvarnost: Istraživanje o nasilju, diskriminaciji i zločinu iz mržnje protiv LGBTIQ osoba u Republici Hrvatskoj. Zagreb: Zagreb Pride. [↑](#footnote-ref-1)
2. Baketa, Nikola, Kosta Bovan i Jelena Matić Bojić. 2021. [Istraživanje političke pismenosti učenika završnih razreda srednjih škola u Republici Hrvatskoj – istraživački izvještaj za 2021. godinu](https://goo.hr/wp-content/uploads/2021/05/politicka_pismenost_ucenika_i_ucenica_2021_istrazivacki_izvjestaj.pdf). Zagreb: Institut za društvena istraživanja u Zagrebu [↑](#footnote-ref-2)